《魏先生下火》
宋代·释怀深

呜呼魏大和，为人性纯厚。虽居陋巷中，箪瓢甘自守。

聚学训童蒙，束脩粗糊口。岁晚好吾宗，悟世非长久。

临行嘱妻子，叮咛诫诸后。不学老庄周，说葬成虚谬。

不学襄阳翁，与女争先后。先生之意不如斯，欲效禅家破诸有。

四众云臻，柴薪已就。虽然父子至亲，到此如何可救。

不须救，生前已付山僧手。一枝红燄赠君行，看取神龟火里走。

作者简介：释怀深（一○七七～一一三二），号慈受，俗姓夏，寿春六安（今属安徽）人。年十四祝发受戒。公四年，访道方外。徽宗崇宁初，往嘉禾依净照于资圣寺悟法。政和初，出住仪真资福寺。三年（一一一三），先后居镇江府焦山寺、真州长芦寺。七年，居建康府蒋山寺。钦宗靖康间住灵岩尧峰院（《中吴纪闻》卷六）。高宗绍兴二年卒，年五十六。为青原下十三世，长芦崇信禅师法嗣。事见《慈受怀深禅师广录》，《嘉泰普灯录》卷九、《五灯会元》卷六有传。